Referat af

Ordinær generalforsamling

den 18. juni 2013

på Tannishus, Tversted

Den 18. juni 2013 kl. 10.00 afholdtes ordinær generalforsmaling i vejlavet.

Bestyrelsen var mødt således: Henning Bak (formand), Å 3, Peder Norman Pedersen, VK 6 og Poul Holm (sekretær), S 10. Der var afbud fra kaj Vestergaard, og Søren Steensen (kasserer).

Følgende lodsejere var mødt (S: Spættevej, MK: Mellemklitvej, VK: Vester Klitvej, Å: Ålehusvej):

VK 3, Å 7, S 7, Å 17, VK 14 B, VK 16, Å 8, VK 20, S 4, VK 6, Å 18, MK 28, VK 4 A, VK 4 A, VK 17, VK 30, VK 28, VK 2, VK 11 og Å 3.

Formanden bød velkommen til den årlige generalforsamling og havde en særlig velkomst til de nye byggere på Ålehusvej og Vester Klitvej.

Dagsordenens punkt 1. Valg af dirigent.

Formanden foreslog Niels-Henning Nielsen som dirigent.

Der fremkom ikke andre forslag. Niels-Henning Nielsen blev herefter valgt som dirigent.

Dirigenten takkede for hvervet.

Ingen havde indsigelser imod generalforsamlingens lovlighed.

2. Formandens beretning

Formanden mindede om, at vejlavets primære opgave er vedligeholdelsen af de veje, som vejlavet dækker. Vejene fik en stor omgang i foråret og en lettere senere på året, og som sædvane var det Kjeld Thomsen der udførte et solidt stykke arbejde. Vejene har holdt godt vinteren over på grund af den megen frost og lidt regn. Bestyrelse har bemærket, at der er en, der har brugt af vores grusdepot i skoven formentlig til at fylde i huller - tak for det.

Vores dræn har også holdt sig godt, men der løber fortsat masser af sand i rensebrønden ved V.Klitvej – Ålehulsvej. Formanden tømmer den jævnlig for sand, men det har ikke været nødvendig med spuling af drænet i år indtil dato.

Som de fleste sikkert har bemærket, har Mellem Klitvej fået hastighedsbegrænsning ”30 km zone ”. Bestyrelsen har sammen med Drosselvej Vejlav søgt kommune om det det samme. Man kan ikke få en lavere hastighed end 30 km/t. Og af hensyn til ensartetheden søgte vi det samme. Tavlerne bliver placeret lavere end det eksisterende skilt på Mellem Klitvej, og bestyrelsen vil forsøge at få Mellem Klitvejs vejlav til at sænke deres tavle. Der vil i forbindelse med en eventuel tilladelse blive stillet krav om, at der opstilles chikane eller bump. Kommunen havde syltet vores ansøgning, men har givet en forhåndstilladelse, men ikke en endelig tilladelse.

I december kom der en snestorm omkring den 10. Formanden skønnede, at det var nødvendigt at rydde vejen for sne og rettede henvendelse til Kjeld Thomsen og fik en pris på 900,- kr. totalt for at rydde vejene ved at køre igennem med rendegraveren. Var der ikke snestorm, så kom der en medlemsstorm. Og det resulterede i, at bestyrelsen har besluttet at stille forslag om, at der heller ikke i ekstraordinære tilfælde skal foretages snerydning.

Bestyrelsen opfordrer til at beskære eller fjerne træer og buske, så man får genskabt det mere åben land og med udsigt til vandet. Formanden henviste til lokalplanens bestemmelser om beplantning.

Vi fik også brug for vores branddaskerne her i foråret – da der gik ild i området vest for vores område. Alle opfordres til at udvise forsigtighed med aske fra brændeovne, og at man anskaffer metalbeholdere til aske og ikke smider det i affaldssække eller ud i naturen med brand til følge.

Der har i foråret været nogle indbrud i vores område og bestyrelsen opfordrer til at holde øje med naboens hus.

Peder Normann har vedligeholdt stien ned til vandet med klipning m.v. i årets løb og tak for det. Endvidere tak til Søren for at betale regninger og tak til Poul for formidle budskaber og ajourføre e-mailadresserne. Og tak til Kaj.

Formandens beretning blev sat under debat.

Der blev rejst spørgsmål om lovligheden af at foretage hegning med pigtråd.

Formanden bemærkede, at han først umiddelbart inden mødet var blevet gjort bekendt med, at der ved ejendommen Vester Klitvej 23 var opsat pigtråd ud mod vejen. Han havde ikke selv set hegnet endnu, men var umiddelbart enig i, at en sådan hegning var i strid med lokalplanen (og naturbeskyttelsesloven) og tilkendegav, at bestyrelsen ville undersøge forholdet nærmere og eventuelt kontakte kommunen.

Formanden oplyste på forespørgsel, at den snerydning, der var bestilt i december 2012 kostede 900 kr. Udgiften er først afholdt i 2013, hvorfor posten ikke er med på regnskabet for 2012.

Formanden opfordrede alle til at holde beplantningen nede, så området bevarer og får genskabt sin åbne karakter.

Jørgen Jensen, S 7, rejste spørgsmål om, hvad der nærmere ligger i kravet om etablering af vejbump på en grusvej.

Formanden oplyste, at dette krav var stillet af kommunen for at tillade opsætning af 30 km hastighedsbegrænsningsskilte. Der er etableret et sådant bump på Mellem Klitvej.

Formandens beretning godkendtes.

3. Godkendelse af regnskab 2012

I kassererens fravær redegjorde formanden for det udsendte regnskab. Han bemærkede, at udgiften til snerydningen før jul (900 kr.) som tidligere nævnt ikke fremgår af regnskabet, da regningen først er modtaget i 2013.

Der var ikke spørgsmål til regnskabet, som godkendtes.

4. Fastsættelse af kontingent 2013

Formanden bemærkede, at kontingentet foreslås nedsat fra 650 kr. til 500 kr., da foreningen har konsolideret sig.

Ingen havde bemærkninger til forslaget, som godkendtes.

5. Indkomne forslag

Formanden bemærkede, at der ikke var fremkommet andre forslag end bestyrelsens om en ændring af vedtægternes punkt 5, hvorefter stykke 2 udgår.

Poul Holm redegjorde for baggrunden for forslaget: Vedtægterne giver bestyrelsen mulighed for i ”ekstreme tilfælde” at træffe beslutning om snerydning i forbindelse med jul, nytår og vinterferie. Det havde bestyrelsen gjort i midten af december 2012, og orienteret medlemmerne pr. e-mail herom. Det havde givet anledning til en del bemærkninger, både positive, men også ret kritiske. Bestemmelsen giver anledning til at foretage en vanskelig vurdering (”ekstreme tilfælde”), som bestyrelsen helst er fri for. Endelig nævnte han, at forslaget kan vedtages med almindeligt flertal.

Punktet gav anledning til en del debat, hvor der fra flere sider blev rejst spørgsmål om det betimelige i, at der overhovedet i et sommerhusområde skal ryddes sne. Det blev også nævnt, at de få helårsbeboere må finde deres egen løsning, og at det ikke kan være rimeligt, at alle skal betale for en snerydning, kun få har gavn af. Der er heller ikke grund til at tage særlig hensyn til de medlemmer, som har lejet deres huse ud i forbindelse med jul, nytår og vinterferie. Endelig blev der peget på, at en differentieret betaling efter facademeter i givet fald ville være mere rimeligt.

Jørgen Jensen gjorde opmærksom på, at området har ændret karakter fra et sommerhusområde til et fritidsområde

Hugo Weesgaard gav udtryk for tilfredshed med den eksisterende ordning, og foreslog, at bestyrelsen sørger for snerydning i forbindelse med jul og nytår og vinterferie (uge 7 og 8), således at bestyrelsen ikke skal vurdere, om situationen er ekstrem.

Efter yderligere debat og en kort pause foreslog bestyrelsen, at der først foretoges afstemning om ændringsforsalget, således at første afstemningstema bliver, om bestyrelsen kan iværksætte snerydning i forbindelse med jul og nytår og vinterferie (uge 7 og 8), og derefter (2. afstemningstema) afstemning om bestyrelsen overhovedet skal have noget med snerydning at gøre.

Efter besvarelse af nogle opklarende spørgsmål, var der ikke indvendinger imod at gribe afstemningen an på denne måde.

For forslaget om, at bestyrelsen kan iværksætte snerydning i forbindelse med jul og nytår og vinterferie (uge 7 og 8) stemte 10 for, 3 imod og 6 undlod at stemme.

Derefter foretoges afstemning, om bestyrelsen skal iværksætte snerydning på den angivne måde. For forslaget stemte 8, 7 stemte imod og 4 tilkendegav hverken at stemme for eller imod.

Dirigenten konstaterede herefter, at vedtægternes punkt 5, stk. 2 er ændret, således at bestyrelsen kan foranstalte snerydning i forbindelse med jul og nytår og vinterferie (uge 7 og 8).

Formanden bemærkede, at bestemmelsen kan forventes administreret således, at der foretages snerydning (hvis behov) ved de store ankomst- og afrejsedage, men ikke indimellem.

Dagsordenens punkt 5 - valg.

Henning Bak meddelte, at han, Kaj Vestergaard og Søren Steensen alle er villige til genvalg.

Genvalg foretoges med applaus.

Dagsordenens punkt 7 – eventuelt

Lange rejste spørgsmål om a) vedtægternes tilgængelighed, b) om tidligere overvejelser om etablering af grundejerforening var skrinlagt og c) hvad status på tidligere overvejelser om naturgenopretning var.

Poul Holm svarede

ad a), at foreningen overvejer at etablere en hjemmeside som det centrale sted for informationer om foreningens grundlag og virke.

Ad b) anførte han, at spørgsmålet tidligere havde været overvejet, men at der ikke havde været tilstrækkelig stemning for en sådan forening, men at spørgsmålet naturligvis kan tages op igen.

Formanden supplerede med oplysning om skødebestemmelser om, at en grundejerforening skal overtage fællesarealer. Der har heller ikke været stemning for at samle eksisterende vejlav i en fælles grundejerforening.

Ad c) Det blev præciseret, at klitarealerne ikke er fællesarealer, men i privat eje med offentlig adgang ad stierne.

Weesgaard – som én af lodsejerne – bemærkede, at overvejelserne ikke var strandet på grund af manglende velvilje fra kommunens side, men at han som lodsejer ikke ville gå videre med projektet, såfremt der i foreningen ikke var stemning for det. Da spørgsmålet sidst blev drøftet på generalforsamlingen, havde han tolket stemningens således, at projektet stødte på modstand blandt medlemmerne. Han vil dog gerne genoverveje sin stilling og fremkomme med en ideskitse til et projekt til næste generalforsamling.

Lange rejste spørgsmål om brug af mountainbikes i området. Anledningen var, at han havde bemærket en større flok af slagsen cykle rundt i området ganske tæt på beboelser.

Poul Holm bemærkede, at det vistnok ikke er helt afklaret, om folk på mountainbikes må cykle på (fod)stierne, men at det er ret oplagt, at den slags færdsel uden for stierne (som anden færdsel) ikke er tilladt. Da spørgsmålet kan få større aktualitet, vil bestyrelsen undersøge det nærmere.

Formanden oplyste på forespørgsel, at kommunen havde givet blankt afslag på at indføre en hastighedsbegrænsning på Plantørvej på 50 km/t.

Da der ikke var flere, der ønskede ordet – og tiden også gået – afsluttede formanden generalforsamlingen, takkede dirigenten for at have opretholdt god ro og orden og ønskede medlemmerne en god sommer.

Generalforsamlingen sluttet kl. 12.00.

Henning Bak Peder Normann Poul Holm